Ρέι Μανζάρεκ

Ο Ρέι Μανζάρεκ (αγγλ. πλήρες όνομα Raymond Daniel Manzarek Jr., 12 Φεβρουαρίου 1939 – 20 Μαΐου 2013) ήταν Αμερικάνος κιμπορντίστας και πιανίστας, γνωστότερος ως ιδρυτικός στέλεχος του ροκ συγκροτήματος των Doors.

 Ο Μανζάρεκ γεννήθηκε στο Σικάγο το 1939, από τους πολωνικής καταγωγής γονείς, Έλενα και Ρέιμοντ Μανζάρεκ. Σε εφηβική ηλικία ξεκίνησε να παίζει πιάνο και να ασχολείται με τον αθλητισμό παίζοντας μπάσκετ. Σπούδασε Οικονομικά στο πανεπιστήμιο "DePaul" του Σικάγο και στα 23 του χρόνια μπήκε στο UCLA και στο τμήμα κινηματογραφίας. Εκεί, γνώρισε τον Τζιμ Μόρισον αλλά και τη μετέπειτα σύζυγο του, Ντόροθι Φουτζικάουα. Εκείνο το διάστημα έπαιζε στους Ravens μαζί με τα αδέλφια του Ρικ και Τζιμ Μανζάρεκ, από τους οποίους αποχώρησε για να σχηματίσει τους Doors μαζί με τον Μόρισον. Σε μία διάλεξη του γιόγκι Μαχαρίσι Μαχές, γνώρισε τους Ρόμπι Κρίγκερ και Τζον Ντένσμορ, οι οποίοι ανέλαβαν την κιθάρα και τα τύμπανα στο νεοσύστατο συγκρότημα. Οι Doors κυκλοφόρησαν έξι στούντιο και ένα ζωντανά ηχογραφημένο άλμπουμ μέχρι το 1971, όταν ο Μόρισον έχασε τη ζωή του. Όλοι οι δίσκοι έχουν βραβευθεί ως πλατινένιοι και σκαρφάλωσαν στο Top-10 του Billboard. Επίσης, τα τραγούδια τους "Light My Fire" και "Hello, I Love You" σκαρφάλωσαν στην κορυφή των αμερικάνικων τσαρτ, ενώ άλλα έξι κομμάτια ανέβηκαν στο Top-40. Μετά το θάνατο του Μόρισον, τα υπόλοιπα μέλη συνέχισαν ως τρίο κυκλοφορώντας τους δίσκους "Other Voices" και "Full Circle", στους οποίους εκτός των πλήκτρων, ο Μανζάρεκ ανέλαβε και τα φωνητικά. Μετά τους Doors δημιούργησε τους Nite City μαζί με τον κιθαρίστα Πωλ Γουόρεν, τον μπασίστα των Blondie, Νάιτζελ Χάρισον, τον τραγουδιστή Νόα Τζέιμς και το ντράμερ Τζίμι Χάντερ. Το συγκεκριμένο σχήμα κυκλοφόρησε τα "Nite City" και "Golden Days Diamond Nights", το 1977 και το 1978 αντίστοιχα. Το 1980, έκανε την παραγωγή και έπαιξε στο δίσκο "Los Angeles" του πανκ συγκροτήματος Χ, ενώ συνεργάστηκε με τους Echo & the Bunnymen, Michael McClure, Darryl Read, κ.α.. Το 1998 εξέδωσε τα απομνημονεύματα του με τίτλο "Light My Fire: My Life with The Doors", ενώ έγραψε το "The Poet in Exile" του 2001 και το "Snake Moon" του 2006. Το 1993 ο Μανζάρεκ εντάχθηκε στο Rock and Roll Hall of Fame ως μέλος των Doors. Το 2000, ηχογράφησε το άλμπουμ ποίησης "Freshly Dug" μαζί με τον Darryl Read και σκηνοθέτησε την ταινία "Love Her Madly", η οποία προβλήθηκε τέσσερα χρόνια αργότερα στο "Santa Cruz Film Festival".Το 2006, συνεργάστηκε με τον συνθέτη και τρομπετίστα Bal για το άλμπουμ "Atonal Head" του 2006. Επίσης, συνεργάστηκε με τον "Weird Al" Yankovic στο σινγκλ "Craigslist", τον Roy Rogers στο "Translucent Blues", όπως και το "Breakn' a Sweat" του DJ Skrillex, μαζί με τους Ντένσμορ και Κρίγκερ. Ο Μανζάρεκ πέθανε από χολαγγειοκαρκίνωμα σε νοσοκομείο του Ρόζενχαϊμ της Γερμανίας στις 20 Μαΐου 2013, σε ηλικία 74 ετών. Ο Ρόμπι Κρίγκερ είπε:" Ήμουν πολύ θλιμμένος όταν ακούσα για τον θάνατο του φίλου μου τον Ρέι Μανζάρεκ σήμερα. Είμαι πολύ χαρούμενος που ήμουν σε θέση να παίξω τραγούδια μαζί του για την τελευταία δεκαετία. Ο Ρέι ήταν ένα τεράστιο κομμάτι της ζωής μου και πάντα θα μου λείπει." Bio - Ray Manzarek Ray Manzarek | Music Biography, Credits and Discography | Allmusic Ray Manzarek, Founding Member of The Doors, Passes Away at 74 Ray Manzarek Biography - ARTISTdirect Music Ray Manzarek Discography at Discogs Επίσημη ιστοσελίδα του Ρέι Μανζάρεκ Ρέι Μανζάρεκ στην IMDb (Αγγλικά)